Foto’s: Oos-Londen verwelkom BokkeDuisende mense het opgeruk vir die Springbokke se trofeetoer in Oos-Londen. (Foto: SA Rugby) Duisende inwoners van Oos-Londen in die Oos-Kaap het bankvas gestaan om hul Wêreldbeker-rugbyhelde – én die gesogte Webb Ellis-trofee – van nader te beskou. Geklee in groen-en-goud en gewapen met enigiets van Suid-Afrikaanse vlae tot vuvuzuelas, het hulle langs die strate, op dakke, balkonne en sommer bo-op karre geklouter om die wêreldkampioene te verwelkom. Honderde mense was reeds douvoordag by die Garden Court-hotel in Oos-Londen waar die Bokspan tuisgaan. Springbokkaptein Siya Kolisi het blad op blad geskud en selfies saam met aanhangers geneem voordat die Bokke op hul grasgroen bus die trofeeparade voortgesit het. Ondersteuners was bykans uit hul vel toe linkervleuel Makazole Mapimpi die gesogte beker triomfantelik omhoog gehou het. Die Bokke besoek Port Elizabeth Sondag en reis daarna na Kaapstad, vir die laaste gedeelte van hul trofeetoer Maandag.